Stillingsopslag (KBF-sognepræst)

**Brønderslev-Serritslev Pastorat**

Der oplyses flg. om embedet:

Midt i Vendsyssel, tæt på skov, Danmarks bedste strand, motorvej og gode tog- og busforbindelser, finder du Brønderslev og Ser­ritslev. To sogne, ét pastorat, der på harmonisk vis lader den interesserede forstå, at by og land med hvert sit me­nighedsråd kan fungere side om side. Sognene arbejder individuelt, men i situationer, hvor der tages fælles beslutninger, opleves et velfungerende samarbejde.

Det er ikke for ingenting, Brønderslev kaldes »Vendsyssels hjerte«. Byen med sine ca. 13.000 indbyggere er i konstant pulserende udvikling både folkeligt, in­dustrielt og kirkeligt. Parallelt hermed den landlige nerve Serritslev, der med sine ca. 900 indbyggere er et sundt aktiv og bevis på, at små byer også vokser, fordi sammenfaldende interesser understøtter fællesskabet og hermed byens opretholdelse.

Brønderslev-området er virkelig et attraktivt sted at bosætte sig. Her findes fx: Gode skoler, gymnasium, Nordjyllands Idræts­højskole, aktive foreninger indenfor han­del, sport, musik, FDF, spejdere og anden form for kultur målrettet alle aldre, samt gode café- og spisesteder og adskillige, velforsynede dagligvare-­ og specialbutikker. Der er kun ca. 20 minutters kørsel til stor­byerne Hjørring og Aalborg med kollektiv trafik begge veje, og skulle turen gå til Hovedstaden, kan dette gøres på under to timer med fly fra nærliggende lufthavn.

I Brøn­derslev ligger to kirker, der begge er aktive flere gange om ugen. Brønderslev Gamle Kirke fra 1100­-tallet og Brønderslev Kir­ke fra 1922 med tilhørende sognegård, som tilbyder et væld af aktiviteter for alle aldersgrupper. Sidstnævnte kirke og sognegård er nyligt totalrenoveret og blev genindviet i foråret 2019.

Ser­ritslev Kirke er også fra 1100-­tallet. Her er der gudstjenester og forskellige arrangementer hen over året samt ugentlige aktiviteter i konfirmandstuen, som skaber en ak­tiv kirke i det lille lokalsamfund. Her er en af pastoratets præster bosid­dende.

Vi søger en præst, der får til opgave at:

* + varetage gudstjenester, kirkelige handlinger samt øvrige kerneopgaver
	+ undervise konfirmander
	+ virke som det koordinerende led i præstegruppen (i alt fire præster)

Vi foretrækker en præst, der:

* + kan arbejde som præst i vores bredt sammensatte sognemenighed
	+ er interesseret i at være aktiv i lokalsamfundet
	+ er rummelig og åben over for de forskellige arbejdsopgaver i stillingen
	+ har interesse for og gerne erfaring med løsning af administrative opgaver
	+ kan indgå i et kollegialt fæl­lesskab med kirkens øvrige præster
	+ kan samarbejde med personale, menighedsråd og pastora­tets mange frivillige
	+ er en dygtig formidler og prædikant, som kan forkynde evangeliet på en relevant og vedkommende måde for alle aldersgrupper

Vi tilbyder:

* + engagerede menigheder med stor delta­gelse i såvel gudstjenester som i kirkeli­ge arrangementer
	+ et godt samarbejde mellem kirkens præster, personale, frivillige og menighedsråd og med plads til selvstændighed
	+ et tæt samarbejde med de lokale skoler og foreninger
	+ udover to traditionelle kirkerum er der også i Brønderslev kirke et nyt og lyst kirkerum med mange mu­ligheder samt en stor nyrenoveret sog­negård med indbydende cafédel i velkomstområdet
	+ en arbejdsplads med stor kollegialitet, godt humør, en­gagement og nærvær
	+ et stærkt voksende engagement omkring vores familiegudstjenester

Det bemærkes, at der er bopælspligt i præsteboligen beliggende i et roligt parcelhuskvarter.

Ansøgere er meget velkomne til at kon­takte formanden for Brønderslev Menighedsråd, Mariane Reng Jørgensen, tlf. 25 68 52 91, formanden for Serritslev Menigheds­råd Nethe Budolfsen, tlf. 42 16 64 66 eller provst Lise Lundgreen, tlf. 51 44 00 78 for uddybende spørgsmål. Supplerende information kan tillige indhentes på vo­re hjemmesider: www.broenderslevkirke.dk, www.serritslevkirke.dk eller på Face­book, hvor vi løbende og gerne gør op­mærksom på vores kirker og mange, gode aktiviteter.

Ydermere kan kirkekontoret, v/ kordegn og daglig leder Mikael Rasmussen, tlf. 40 20 22 52, kontaktes for supplerende vejledning.

På [www.broenderslevprovsti.dk](http://www.broenderslevprovsti.dk) kan du få et overblik over provstiets geografi, præster og øvrigt personale samt læse om samarbejder på tværs af provstiet, hvor ideer og inspiration gerne deles.